b'\n_START_ARTICLE_\nWhirlpool Corporation\n_START_PARAGRAPH_\nThe Whirlpool Corporation (NYSE:\xc2\xa0WHR) er en amerikansk multinational producent af husholdningsmaskiner. I 2014 havde koncernen en oms\xc3\xa6tning p\xc3\xa5 19,9 mia. amerikanske dollar, og omkring 100.000 ansatte, hvilket gjorde koncernen til verdens st\xc3\xb8rste producent af husholdningsmaskiner. Koncernen har hoveds\xc3\xa6de i Benton Charter Township i Michigan i USA. Der drives omkring 70 centre i verden med fabrikations- og forskningsfaciliteter._NEWLINE_Virksomhedens m\xc3\xa6rker omfatter Whirlpool, Maytag, KitchenAid, Jenn-Air, Amana, Gladiator GarageWorks, Inglis, Estate, Brastemp, Bauknecht, Indesit og Hotpoint._NEWLINE_Efter overtagelsen af Maytag Corporation 31. marts 2006 overgik Whirlpool Corporation Electrolux som verdens st\xc3\xb8rste producent af husholdningsmaskiner.\n_START_SECTION_\nHistorie\n_START_PARAGRAPH_\nUpton Machine Company blev etableret 11. november 1911 af Louis Upton (Lou) og hans onkel Emory Upton. Efter et fejlslagent forretningseventyr overtog Lou et patent p\xc3\xa5 en manuel t\xc3\xb8jvasker og han henvendte sig til Emory for at unders\xc3\xb8ge om, der kunne tilf\xc3\xb8jes en elektrisk motor til designet. Med investeringshj\xc3\xa6lp p\xc3\xa5 5.000 $ begyndte de at producere elektrisk-motordrevne vridevaskere._NEWLINE_I 1929 fusionerede Upton med Nineteen Hundred Washer Company fra Binghamton i New York og navnet Nineteen Hundred Corporation blev indf\xc3\xb8rt. I 1947 blev introduceret en automatisk spinder-type vaskemaskine, som blev solgt af Sears Roebuck under m\xc3\xa6rket "Kenmore" og et \xc3\xa5r senere solgt af virksomheden under m\xc3\xa6rket "Whirlpool"._NEWLINE_I 1950 blev The Nineteen Hundred Corporations navn \xc3\xa6ndret til The Whirlpool Corporation.'